Els sindicats de Bombers troben "insuficient" la inversió de més 207 MEUR entre els anys 2017 i 2022 del pla estratègic per al cos que el conseller d'Interior, Jordi Jané, ha presentat aquest dimarts. El portaveu d'UGT-Bombers, Antonio del Río, ha afirmat a l'ACN que qualsevol inversió és "benvinguda" per a un cos que "ha tocat fons" i que es troba en "col·lapse estructural", però avisa que el pla és "del tot insuficient" per situar aquest organisme a l'altura del 2007 i solucionar-ne "totes les mancances actuals". El coordinador de la secció sindical de Bombers CATAC-IAC, Pere Hervàs, considera que el pla és de "manteniment" i alerta que el cos continuarà arrossegant "deficiències per manca d'inversions suplementàries".  Del Río ha retret a Jané que s'hagi presentat com·"el salvador" d'un cos que ha arribat a la situació actual "per culpa de les polítiques d'austeritat" dels governs de CiU.  "El pla no permet augmentar ni la plantilla ni la flota, sinó renovar-les, ni construir nous parcs; el que farà és reparar edificis que, literalment, cauen a trossos", ha assenyalat Hervàs a l'ACN.

Summary: Els sindicats de Bombers veuen "insuficient" la inversió de 207 MEUR per a un cos que està "en col·lapse estructural"


Un membre de l'equip de l'escola Saavedra de Tarragona ha comunicat al consistori que ha estat en "contacte estret" amb una persona que ha donat positiu en covid-19. En aquest centre s'hi està fent un casal d'estiu, que ha quedat suspès "fins a nou avís". El consistori ha apuntat que aquesta persona no forma part del grup de lleure del casal i que no havia tingut contacte amb els infants. Amb tot, seguint el protocol de Salut, es troba en confinament domiciliari i se li farà el test PCR. Des de l'àrea de riscos laborals de l'ajuntament s'ha informat el departament d'Educació, titular del centre escolar.

Summary: Suspenen un casal d'estiu de Tarragona perquè un membre de l'equip de l'escola ha estat en contacte amb un positiu


Salut ha registrat un nou cas de Zika a Catalunya en l'última setmana. Es tracta d’un home que, com els casos anteriors, l’hauria contret per una picada de mosquit a l’Amèrica del Sud o Central, on el virus està més estès. En total són 22 les infeccions detectades per l’Agència de Salut Pública, 11 homes i 11 dones, dues de les quals embarassades que segueixen el protocol específic de control, en marxa des de finals del mes de febrer. El Departament recorda que en la majoria d’ocasions, el Zika provoca “un quadre lleu amb febre moderada, exantema que s’estén des de la cara a la resta del cos, artritis o artràlgia passatgera, conjuntivitis i símptomes inespecífics com ara miàlgia, cansament i mal de cap”. A més, “acostumen a resoldre’s sense complicacions greus”. També indica que “les infeccions asimptomàtiques són freqüents”, ja que “s’estima que només 1 de cada 4 infectats desenvolupa un quadre clínic”, tal com s’apunta a l’informe de seguiment del Zika de l’Agència de Salut Pública.

Summary: Un nou cas de Zika eleva a 22 la xifra d’infeccions detectades a Catalunya


Díaz defensa que les iniciatives aprovades aquest cap de setmana "són molt complexes"  ACN Madrid.-La ministra de Treball, Yolanda Díaz, ha negat aquest dilluns que el govern espanyol actuï amb "improvisació" després de les mesures aprovades aquest cap de setmana com el major confinament i la reducció de l'activitat econòmica deixant treballar només als sectors indispensables. Segons ha argumentat, des del debat al Congrés dels Diputats de la setmana passada, l'executiu no ha deixat de treballar i ha afegit que les mesures que ha acordat són "molt complexes" i han comportat un "treball de filigrana" per definir els sectors essencials. En declaracions a Antena 3, Díaz ha avançat que en el Consell de Ministres d'aquest dimarts, l'executiu de Pedro Sánchez aprovarà noves iniciatives per combatre els efectes econòmics del coronavirus.

Summary: La ministra de Treball nega "improvisació" i anuncia noves mesures en el Consell de Ministres d'aquest dimarts


La portaveu de JxCat al Congrés, Laura Borràs, s'ha mostrat oberta a participar en una reunió transversal per afrontar la crisi del coronavirus però "no per reeditar els Pactes de la Moncloa". "Fa una crida a partits, presidents autonòmics i agents socials i allà ens trobarà per escoltar i per proposar. Però no es confongui, hi serem per coordinar la lluita contra la covid-19, no per reeditar els Pactes de la Moncloa", ha dit Borràs a Pedro Sánchez, i ha considerat la seva oferta sobre els Pactes de la Moncloa és una "cortina de fum". La portaveu de JxCat ha avisat que "un mal desconfinament pot ser el preludi d'un nou i pitjor confinament" i ha demanat al govern espanyol que actuï amb "responsabilitat" i sense "pressa". "No decreti cap desconfinament sense planificar amb rigor una estratègia sanitària sòlida, amb un diagnòstic previ i amb tests massius per a la població", ha alertat Borràs en un vídeo, ja que la diputada ha seguit el ple de pròrroga de l'estat d'alarma a distància. Borràs també ha demanat "prudència" i "descentralització" i ha criticat que Sánchez no hagi escoltat les peticions de Quim Torra. La diputada ha dit que és temps per fer "autocrítica" i "rectificar". "Temem que decretin el confinament aviat i pitjor", ha advertit.

Summary: Borràs: "Estarem per coordinar la lluita contra la covid-19, no per reeditar els Pactes de la Moncloa"


En total, es van formalitzar 57.477, la xifra més alta des del 2011 ACN Barcelona.-L'any passat a Catalunya es van formalitzar 57.477 hipoteques sobre habitatges, el que representa un increment del 13% respecte el 2017, segons les dades provisionals de l'Institut Nacional d'Estadística (INE). Es tracta de la xifra més alta des del 2011, quan aleshores se'n van formalitzar 63.547. Pel que fa l'import prestat, va ascendir fins als 8.287 milions d'euros, xifra que representa un increment del 16,4% respecte l'any anterior i va situar l'import mitjà de cada préstec en 144.185 euros. Pel que fa a la resta de l'Estat, es van constituir 345.186 hipoteques sobre habitatges durant el 2018, un 10,3% respecte l'any anterior i modera el seu creixement respecte el 2016 (10,7%). Pel que fa el capital prestat va ser de 42.708 MEUR i l'import mitjà es va situar en els 123.727 euros, un 5,6% més. Per demarcacions, a la de Barcelona es van signar 43.692 hipoteques, amb un import mitjà de 6.814 milions d'euros, mentre que a la de Girona 5.957 (742,4 milions d'euros), la de Lleida 2.032 (183.145 milions d'euros) i a la de Tarragona 5.796 (546 milions d'euros). Pel que fa al desembre, a Catalunya es van formalitzar 3.390 hipoteques, cosa que representa un increment del 12% respecte el mateix mes del 2017 però un descens del 36,8% en comparació amb el novembre. Pel que l'import prestat, es va situar en els 486,4 milions d'euros, un 16,9% més que el desembre de l'any anterior i un 39,4% menys que al nombre del 2018. L'import mitjà per hipoteca va ser de 143.491 euros.

Summary: Les hipoteques sobre habitatges a Catalunya creixen un 13% durant el 2018


Aquest dijous ha aparegut un niu de corriol camanegre a la platja de Calafell, una situació que no es produïa des de feia 30 anys. Segons ha informat el consistori a través de les xarxes socials, s'han localitzat tres ous en una zona que l'Ajuntament ja ha protegit per barrar l'accés i garantir la preservació de la reproducció. "És un fet de gran transcendència mediambiental", ha celebrat el consistori, que ha recordat que es tracta d'una espècie en perill d'extinció a Catalunya. L'Ajuntament ha insistit en la importància de garantir la criança de les aus nidificades, si bé també ha recordat que l'estat d'alarma ja no permet l'accés a les platges.

Summary: Apareix un niu de corriol camanegre a la platja de Calafell 30 anys després de l'última nidificació al municipi


Un incendi ha calcinat 9 vehicles que estaven estacionats al carrer Doctor Fleming de Palafrugell (Baix Empordà). Segons els Bombers de la Generalitat, el foc ha començat a les 6.26 hores d'aquest dijous a la matinada i fins al lloc s'hi han desplaçat cinc dotacions terrestres d'aquest cos. L'incendi ha començat per causes que es desconeixen en un vehicle que en incendiar-se ha vessat benzina a l'asfalt, cosa que ha fet que les flames es propaguessin a la resta de vehicles que hi havia estacionats, ja que el carrer fa baixada. El foc ha fet caure la pintura de la façana d'un habitatge i ha cremat el baixant d'aigües del mateix edifici. Els Bombers han donat el foc per extingit cap a dos quarts de deu del matí. Amb tot, cap persona no ha resultat ferida i no s'han hagut de fer desallotjaments.

Summary: Un incendi calcina 9 vehicles a Palafrugell


Els Mossos d'Esquadra han desmantellat un grup criminal que es dedicava a robar la càrrega dels camions estacionats en àrees de servei i de descans de les autopistes i en algun cas, fins i tot, havien comès algun robatori amb violència contra transportistes. Hi ha un total de nou detinguts. Dos d'ells ja han ingressat a presó i el jutge ha dictat una ordre d’allunyament de mil metres a les àrees de servei afectades a la C-25 contra la resta dels detinguts. El valor d’objectes robats per aquest grup ascendeix a uns 150.000 euros. La investigació encara està oberta i es preveuen noves detencions en breu. L’objectiu dels delinqüents era actuar contra empreses que es dediquen a transportar mercaderia d’alt valor econòmic per tot Europa. L’inici de la investigació que ha permès desarticular aquest grup criminal va ser la d’un robatori que es va produir a l’àrea de servei de Sant Pere Sallavinera (Anoia) a la C-25 el passat 14 de febrer. Aquest grup estava format per dos líders principals que regentaven una flota de vehicles de propietat amb els quals es movien per les autopistes i vies ràpides de Catalunya.  La seva manera de treballar era molt acurada i sistemàtica, els líders pujaven de nit amb el vehicle carregat d’altres membres del grup i els deixaven a l’àrea de servei seleccionada per tal de realitzar una inspecció acurada a les càrregues dels camions estacionats per passar la nit allà. Aquest grup era molt selectiu i només robava productes molt exclusius o valuosos, com ara electrodomèstics, tecnologia o roba de marca.   Un cop tenien una carrega seleccionada el líder del grup trucava a una segona bateria d’integrants del mateix i accedien a l’àrea amb una furgoneta sostreta per tal de carregar el botí, i en cas de ser descoberts poder abandonar-la sense que la policia els impliqués directament amb els fets. Posteriorment, amagaven la càrrega robada unes hores a les poblacions properes a l’àrea de servei i la baixaven tranquil·lament per autopista fins al seu punt de receptació.    A partir d’una laboriosa investigació en coordinació amb el Jutjat d’Instrucció 3 d’Igualada i la Fiscalia s’ha pogut desarticular aquest grup format per nou persones, totes d’origen marroquí i ubicades a diverses poblacions de l'àrea de Barcelona. Dos d’elles eren els líders i gestors d’aquest grup, dos eren els conductors encarregats de desplaçar la mercaderia sostreta amb les furgonetes també sostretes pel grup, quatre eren els encarregats de sostreure les càrregues i fer de mà d’obra durant els robatoris, i un últim el receptador que  introduïa la mercaderia sostreta.   A partir de la investigació s’han pogut recuperar tres furgonetes de grans dimensions sostretes i usades per transportar el producte robat i s’han decomissat i posat a disposició judicial tres vehicles particulars usats per cometre els robatoris i desplaçar-se.   En l’entrada i escorcoll al punt d’emmagatzematge de material robat s’ha pogut localitzar material que provenia d’un robatori que s’estava investigant. El valor d’objectes sostrets pel que s’investiga aquest grup ascendeix a uns 150.000 euros, durant el temps que ha durat la investigació, dels quals ja se n’ha pogut recuperar i tornar al seus propietaris més de 10.000 euros, ja que la investigació encara està oberta i es preveuen noves detencions en breu, segons han indicat els Mossos.   Després de passar a disposició judicial, dos dels detinguts han ingressat a presó. En relació a la resta dels integrants del grup, el jutge ha dictat una odre d’allunyament de mil metres a les àrees de servei i de descans afectades a la C-25.

Summary: Desarticulen un grup que robava la càrrega dels camions estacionats en àrees de servei de les autopistes


El Jutjat d'Instrucció Número 4 de Girona ha arxivat provisionalment el cas de la mare i les dues nenes menors d'edat que van morir en precipitar-se des d'un tretzè pis a Girona. Els fets van tenir lloc el 9 de desembre de l'any passat cap a tres quarts de vuit del vespre. La titular del jutjat dicta el sobreseïment de la investigació atenent a la petició que fa la fiscal en el seu informe. Després de prendre declaració a testimonis, analitzar les imatges de les càmeres de seguretat i resseguir la situació personal de les víctimes, l'informe descarta la intervenció de terceres persones en els fets i també conclou que "no s'han obtingut indicis de la producció de cap fet delictiu". De fet, assegura que tot gira al voltant "de meres hipòtesis" que no es poden acreditar "de manera irrefutable".

Summary: El jutjat arxiva el cas de la mare i les dues nenes que van morir en precipitar-se des d'un tretzè pis a Girona


Dues persones han estat detingudes aquest dimarts al vespre a Badalona en el marc d'una baralla multitudinària que ha involucrat una setantena d'individus, segons recullen els mitjans municipals de Badalona Comunicació. Segons aquests mitjans, els fets han tingut lloc cap a les vuit del vespre al barri de la Salut. Els Mossos d'Esquadra han rebut l'avís dels veïns i s'han adreçat fins al carrer Víctor Balaguer. A través de Twitter, el nou alcalde de la ciutat, el popular Xavier Garcia Albiol, ha desitjat que els mossos ferits a la baralla “tinguin una ràpida recuperació”, i ha assegurat que treballarà “sense descans” per “recuperar la convivència i la pau social” al municipi.

Summary: Dos detinguts a Badalona en el marc d'una baralla multitudinària entre una setantena de persones


El president de la Generalitat, Carles Puigdemont, ha defensat que l’única inseguretat jurídica la dóna el sistema judicial espanyol, que “no té unes fronteres ben definides amb el poder executiu”. En una entrevista que publica ‘Expansión’ aquest dilluns, Puigdemont garanteix que a Catalunya no hi haurà “salts al buit”, que “tot estarà perfectament cobert” i que a ningú se li canviarà “abruptament” el marc jurídic. El president veu menys difícil la independència que una reforma de la Constitució que reconegui la identitat nacional de Catalunya i ha avisat que no farà “cap exercici de política ficció” ni cap “acte de fe” preguntat per la possibilitat d’un referèndum pactat. Respecte pressupostos, no té cap dubte que la CUP complirà l’acord d’estabilitat parlamentaria i ha refermat que el Govern compleix els acords.  Puigdemont ha defensat que el seu Govern és una “fàbrica de fer propostes” i ha contraposat aquesta actitud amb la de l’Estat. En aquest sentit, ha assegurat que la millor opció de govern espanyol per a Catalunya és “qualsevol govern que dialogui i negociï”. Però ha avisat que des de l’etapa de l’expresident José Luis Rodríguez Zapatero, ja no es faran més “actes de fe” de la política catalana cap a l’espanyola. Precisament, sobre l’última proposta de Zapatero de recuperar l’Estatut, el president ha considerat que l’expresident estaria millor callar i ha qualificat la proposta “d’ocurrència que frega la frivolitat” En cas que hi hagi la possibilitat d’un referèndum pactat, Puigdemont ha assegurat que el Govern ajudarà al president o candidat a la presidència que ho proposi, però ha assegurant que no es farà “cap exercici de política ficció”.  Preguntat per si li preocupa la inseguretat jurídica el president ha respost amb un rotund no i ha afirmat que “l’única inseguretat jurídica la dóna el sistema judicial espanyol”. “Anirem de llei a llei. No farem salts al buit i tot estarà perfectament cobert i no hi haurà ningú a qui se li canviï abruptament el marc jurídic”, ha afegit. En l’àmbit econòmic i financer de la Generalitat, Puigdemont ha qualificat d’injust i poc intel·ligent que una economia “viable i dinàmica” com la catalana estigui a expenses “dels capricis i els manies del ministre de torn”.  Puigdemont creu que la independència de Catalunya és “menys difícil” que una reforma constitucional que reconegui la identitat nacional de Catalunya, blindi la llengua, el pacte fiscal i doni projecció internacional a la cultura i l’esport. I en aquest context, ha fet una bateria de preguntes i dubtes sobre la reforma de la carta magna que propugnen alguns candidats a la Moncloa. “Per què fer? Canviarien només la successió de la Corona? Amb quines majories compten?”, s’ha preguntat per concloure que és necessari el suport del PP tenint en compte que té majoria al Senat. Pressupostos amb la CUP El president de la Generalitat ha defensat que l’independentisme no és un moviment “antiespanyol” i ha assegurat que Catalunya no es vol desentendre d’Espanya ni donar l’esquena als problemes que té Espanya. I, en aquest sentit, ha refermat que Catalunya no vol desentendre’s  de la llengua i la cultura espanyoles.  En referència als pressupostos, el president no té cap dubte que la CUP complirà l’acord d’estabilitat parlamentaria i, per tant, donarà suport als comptes. Puigdemont ha defensat que el Govern compleix els acords i que la CUP ha d’ajudar a sostenir la legislatura perquè es va comprometre a donar estabilitat. Sobre els diferents models de societat del Govern i la CUP, Puigdemont li ha tret importància perquè no es farà una Constitució catalana amb els cupaires, sinó que es farà a través d’un projecte constituent. I ha considerat la CUP com un soci parlamentari per aconseguir que Catalunya sigui un estat.  No aversió de la comunitat internacional a un estat independent I sobre la comunitat internacional, el cap de l’executiu català ha assegurat que no hi ha aversió a acceptar un nou estat català independent. I ha posat en valor “l’extraordinària capacitat d’adaptació” de la UE davant dels conflictes que se li plantegen. Considera que avui per avui no s’ha de demanar a cap estat independent que doni suport a la independència de Catalunya i que ja es farà quan, a través d’una pantalla democràtica, s’hagi acreditat que el procés té el suport de més del 50%. “Llavors estarem en condicions de traslladar a la comunitat internacional que ja no està davant d’un assumpte intern”, ha argumentat.

Summary: Puigdemont assegura que no hi haurà “salts al buit” i acusa el sistema judicial espanyol de generar inseguretat jurídica


El president del PPC, Alejandro Fernández, descarta una coalició entre el partit socialista i Ciutadans però no tanca la porta a presentar-se a les pròximes eleccions amb la formació taronja. En una entrevista al programa 'Faqs' de TV3, Fernández ha assegurat que estan disposats a "establir espais de col·laboració amb el PSC com es va fer el setembre de fa tres anys amb la Llei de transitorietat" però que no es veuen anant de la mà a les eleccions perquè són "dos projectes polítics diametralment oposats". Per ara, el president del PPC diu que està "estudiant" presentar-se amb la formació taronja però ha matisat que veu "difícil" el pacte perquè darrerament Ciutadans "ha prioritzat la relació amb els socialistes en tots els nivells". Alejandro Fernández ha recordat que "des de fa un temps Cs ha prioritzat la relació amb el partit socialista fins i tot en l'aprovació dels pressupostos i gairebé a totes les votacions del Congrés". "Això fa que la coalició sigui difícil", ha conclòs tot afegint que pot ser que tinguin "la capacitat de col·laborar després de les eleccions" si tenen "l'oportunitat de sumar majories". "Aquestes eleccions no són tan plebiscitàries com fa tres anys i això fa que el model econòmic i social també tinguin rellevància", ha reflexionat en veu alta. "Aquí hem d'analitzar si la barreja de sigles funciona electoralment o no", ha afegit en ser preguntat per si es presentaria als comicis amb la formació taronja. Fernández ha posat en dubte que les eleccions a Catalunya siguin el 14 de febrer perquè "en política quatre mesos són molt". En aquest sentit ha dit que en aquest temps "l'escenari i la conjuntura pot canviar tant que l'aposta o no per coalició també pot canviar". En ser preguntat per qui encapçalaria la coalició entre populars i socialistes ha considerat que "hauria de ser la millor persona, independentment de les sigles".

Summary: El PPC descarta una coalició amb PSC i Cs però no tanca la porta a presentar-se a les eleccions amb la formació taronja


La consellera d'Agricultura, Teresa Jordà, i el president de la Comunitat de Regants de la Dreta, Manuel Masià, com a representant del grup ad hoc seleccionat per executar el projecte ambiental de lluita contra el caragol maçana, van formalitzar aquest dimarts un nou conveni per finançar amb 1.100.328,32 euros les mesures entre octubre de 2018 i 2020. Es tracta de la quarta i cinquena anualitat del projecte ambiental en contra de la plaga i per a la millora de la biodiversitat del Delta que va presentar el grup en el marc del Programa de Desenvolupament Rural de Catalunya (PDR) entre 2014 i 2020.  El passat mes de maig, el Departament d'Agricultura va autoritzar una subvenció directa 627.9000 euros que ara s'ha complementat amb els 473.000 europs de la part aportada pel Fons Europeu Agrícola de Desenvolupament Rural (FEADER). El d'aquesta setmana és el quart conveni que la Generalitat i el grup subscriuen. El grup adhoc està format per regants, cooperatives arrossaires, ADV, IRTA i el grup conservacionista Seo/Birdlife, al costat dels representants de la Generalitat, incloent el parc natural del delta de l'Ebre, els serveis territorials de Territori i Sostenibilitat, Forestal Catalana i el Servei de Sanitat Vegetal del Departament d'Agricultura.

Summary: La Generalitat formalitza un nou conveni per lluitar contra el caragol maçana amb l'aportació d'1,1 MEUR en dos anys


El PSC exigeix a Mas i Puigdemont que "demanin disculpes" a la ciutadania per el 'cas Palau'. En la roda de premsa posterior a l'executiva del partit, el secretari d'Organització, Salvador Illa, ha indicat aquest dilluns que la sentència, que condemna a Millet a 9 anys i 8 mesos de presó, Montull a 7 anys i mig i a l'extresorer de Convergència Democràtica de Catalunya (CDC), Daniel Osàcar, a 4 anys i 5 mesos, els "dóna la raó" i reclamen a l'antiga formació retorni immediatament els 6,6 milions d'euros desviats fraudulentament del Palau de la Música. Illa ha lamentat, a més, la "mofa" que fins ara Mas i Puigdemont havien fet de la insistència dels socialistes "d'arribar fins al final" en aquest afer. En la seva compareixença, el dirigent socialista no ha dubtat a definir el 'cas Palau' com el "més important de corrupció política" que s'ha viscut a Catalunya. Afirma, a més, que la sentència feta pública aquest dilluns al matí a l'Audiència de Barcelona,"obliga fer a una relectura del que ha estat la política catalana als darrers anys" .  En aquest sentit, ha denunciat el fet que durant tots aquests anys, CDC; ha comptat amb l''avantatge' d'haver comptat amb més recursos, tot i que aquests procedissin d'un sistema de finançament il·legal basat en el cobrament de comissions irregulars.  Per això, demana que es retornin els 6,6 milions d'euros que la sentència indica que va desviar Convergència, ja que són "uns diners de tots els catalans i les catalanes".

Summary: El PSC exigeix a Mas i Puigdemont que "demanin disculpes" i "donin explicacions" als ciutadans pel 'cas Palau'


El ministre de l'Interior en funcions, Jorge Fernández Díaz, ha anunciat l'arribada a l'Estat d'un contingent de 418 refugiats a partir de dilluns. Des d'ara i fins a finals de mes, n'arribaran 59 des de Turquia, 64 procedents dels camps de Grècia i 82 del Líban. A aquests s'hi afegirà un altre contingent de 203 refugiats, també del Líban, i s'està pendent que Itàlia en confirmi el reassentament de deu més, que a hores d'ara es troben en aquest país. Fernández Díaz s'ha mostrat caut a l'hora de parlar de destins. Ha dit que es repartiran arreu del territori estatal, però no ha concretat llocs, perquè el Ministeri vol ser "discret" i, a més, considera que publicitar-ho aniria en contra "de la integració dels refugiats". Aquests 418 refugiats formen part del miler que l'estat espanyol s'ha compromès a acollir al llarg d'aquest estiu. L'arribada dels refugiats s'emmarca dins els programes de reubicació i de reassentament europeus, en els quals participa Espanya. El ministre de l'Interior ha recordat que a principis de març, davant Brussel·les, l'Estat es va comprometre a acollir 586 refugiats, una xifra que va elevar amb 400 més ara fa poques setmanes (200 procedents dels camps de Grècia, i 200 més de Turquia o del Líban). Jorge Fernández Díaz ha anunciat que al contingent de refugiats que fins ara s'han acollit arreu del territori estatal (124 procedents d'Itàlia i Grècia), en les properes setmanes se n'hi afegiran 418 més. D'aquests, entre dilluns i dimecres n'arribaran 59 procedents de Turquia; entre dimarts i dijous, 64 que s'estan ara en camps de Grècia, i 82 que ho faran des del Líban els dies 28 i 29 de juny.  A més, Fernández Díaz ha avançat que s'està pendent que Itàlia confirmi el reassentament de deu refugiats més. I que ja hi ha una missió que ha viatjat fins al Líban, formada per un equip del Ministeri de l'Interior i tècnics de la Secretaria General d'Immigració, que conjuntament amb l'ACNUR "acceleraran el trasllat de 203 refugiats més". El ministre en funcions ha estat caut a l'hora d'explicar quines comunitats acolliran aquest contingent de 418 refugiats. "Volem ser discrets, perquè això afavorirà la seva acollida i integració; a més, s'ha de tenir en compte que alguns d'ells estan perseguits políticament", ha dit Fernández Díaz. El titular d'Interior sí que ha precisat, però, que els refugiats es repartiran al territori que sigui més adequat "d'acord amb els seus perfils professionals i personals", amb l'objectiu de facilitar-los la integració "i poder-los concedir més endavant la nacionalitat i la ciutadania espanyoles". "Al capdavant dels estats membres" Fernández Díaz ha subratllat que l'arribada dels refugiats "fa honor als compromisos" d'acolliment adoptats per l'estat espanyol davant dels estats membres. El ministre ha explicat que, des d'ara i fins a finals d'estiu, continuaran arribant refugiats de Turquia, Grècia, Itàlia, el Líban i Jordània fins a completar el miler a què s'han compromès davant Brussel·les. "Això ens situa al capdavant dels estats membres de la Unió Europea que participen als programes d'acollida i integració de refugiats; i si no anem més ràpid no és perquè no vulguem, sinó perquè hi ha una sèrie de tràmits que cal acomplir", ha dit.  Per últim, el ministre ha dit que als refugiats procedents de zones en conflicte que arriben en el marc dels programes europeus, cal sumar-hi "tots aquells altres que vénen a Espanya directament i que demanen asil i protecció internacional subsidiària". L'any passat, ha precisat Fernández Díaz, van ser-ne 21.000; i aquest 2016, el ministre en funcions ja ha avançat que la xifra també se situarà en aquests nivells. Jorge Fernández Díaz ha fet l'anunci de l'arribada de refugiats durant una visita a l'empresa Peixos Ros de Blanes (Selva), que ha fet en el marc de la campanya electoral. L'han acompanyat la cap de llista al Congrés del PP per Girona, Concepció Veray, i el president provincial del partit, Enric Millo.

Summary: Fernández Díaz anuncia l'arribada de 418 refugiats procedents de Turquia, Grècia i el Líban a partir de dilluns


L’atur ha disminuït durant el passat mes de març en 3.682 persones al País Valencià, una xifra que representa un 0,87% menys que el mes anterior, segons ha fet públic aquest dimarts el ministeri d’Ocupació i Seguretat Social.  El nombre total d’aturats se situa en 420.710 persones, amb una variació interanual d’un 8,87% i 40.954 persones menys registrades que el març del 2016. La reducció experimentada durant el mes de març ha estat però inferior a la mitjana de l’Estat, un 1,29%, i també en relació amb la reducció mitjana interanual estatal, un 9,58% amb 392.453 persones menys.   Per demarcacions és Alacant, amb 3.069 (-1,8%) on més s’ha reduït l’atur, amb un total de 166.827 aturats. Per contra a Castelló, es registren 295 nous aturats (0,6% més), amb un total de 45.719 aturats mentre que a València, ha hagut una davallada de 908 persones, (-0,4%), amb 208.164 aturats.  El govern valencià celebra que l’atur se situï en nivells del 2009  El secretari autonòmic d'Ocupació, Enric Nomdedéu, ha valorat les xifres remarcant que el País Valencià "continua reduint la desocupació i situa l'atur fins a nivells de 2009 previs a la crisi econòmica".  A través d'una nota de premsa, Nomdedéu ha posat l'accent en què les xifres consoliden l'evolució positiva del mercat laboral valencià “i ens conviden a un moderat optimisme". Amb tot,  el responsable d'Ocupació ha reconegut que "l'ocupació que es genera avui no és suficient ni quantitat ni en qualitat". Per aqueixa raó, ha remarcat  que el Servef treballarà per a recolzar als col•lectius al fet que més dificultats d'inserció laboral tenen.  Enric Nomdedéu ha detallat que, en termes interanuals, s'ha produit el major descens absolut en un mes de març de tota la sèrie històrica i el segon major descens relatiu des de 2002.  Així mateix, ha destacat que, al març, es van registrar un total de 164.263 contractes de treball, que suposen un increment intermensual del 19,01% i un increment interanual del 13,36% malgrat que encara la proporció de contractes indefinits sobre el total de contractes se situa en el 10,56%.

Summary: L’atur disminueix de 3.682 persones al País Valencià durant el mes de març


La Policia Local del Vendrell ha denunciat per excés de velocitat el conductor d'un cotxe que circulava a 123 km/h a una via limitada a 60 km/h. Els agents van enxampar l'infractor divendres al voltant d'un quart de vuit de la tarda, amb un radar ubicat al lateral de la C-31, entre el Vendrell i Calafell. El conductor, segons ha anunciat la Policia Local, serà sancionat amb una multa de 500 euros i la retirada de 6 punts del permís de conduir. D'altra banda, els agents han avançat que durant aquesta setmana desplegaran una campanya de control de documentació del trànsit, tant dels conductors com dels vehicles.

Summary: Denuncien al Vendrell un conductor que circulava a 123 km/h a una via limitada a 60


L'exconseller d'Interior, Joaquim Forn, assegura en una entrevista al digital 'ElNacional' que afronta el judici amb tranquil·litat i afirma tenir "la consciència tranquil·la" per haver complert un compromís polític. "Amb la nostra actuació no hem comès cap delicte", afegeix a l'entrevista publicada aquest divendres, just un any després d'entrar a presó i el dia que tant l'Advocacia de l'Estat com la Fiscalia General de l'Estat presentaran els escrits d'acusació abans que comenci el judici. Forn insisteix que s'ha volgut construir un "relat determinat" per què els jutges "justifiquin" delictes com el de rebel·lió i sedició però adverteix: "No hi ha cap raó jurídica, cap argument, amb el codi penal a la mà, que justifiqui les penes que previsiblement demanarà la Fiscalia".  Per això, espera que el judici els permeti demostrar-se innocents i que "s'han vulnerat els drets polítics i les llibertats ciutadanes".  I apunta: "Això ho farem al Tribunal Suprem o bé en instàncies europees", insisteix.  En aquest context demana a l'independentisme "recuperar l'orgull i deixar-se de tanta autoflagel·lació" i revindica "un país que respon, que està determinat". "Mai havíem arribat tan lluny com ho hem fet ara; [...] Vol dir això que ho estem fent tot bé? És evident que no, però mantenim la força de la gent i ara cal que des dels partits sobiranistes definim una estratègia conjunta que ens permeti seguir avançant", ha afirmat.

Summary: Forn afronta el judici "amb la consciència tranquil·la": "No hem comès cap delicte"


Els alcaldes del Montsià han reclamat obertament la dimissió del delegat del govern espanyol a Catalunya, Enric Millo,  a qui també declaren com a 'persona no grata' a la comarca, com "un dels principals responsables de "l'actuació violenta i desproporcionada" dels cossos policials espanyols en la repressió en molts col·legis electorals durant el referèndum de l'1-O. Amb aquests termes s'expressa la declaració institucional pactada pel consell d''Alcaldes i Alcaldesses de la comarca d'aquest passat dimecres en resposta a les agressions "dictades pel govern de l'Estat", que van deixar més de 900 ferits a Catalunya, 84 dels quals en les càrregues policials a  Sant Carles de la Ràpita. Els batlles, que amb el manifest volen donar "suport i solidaritat" als ciutadans atacats, exigeixen també la retirada dels efectius de la policia espanyola i la Guàrdia Civil desplaçats de forma expressa "per impedir l'exercici democràtic de votar en un referèndum, reprimint amb violència les llibertats i drets fonamentals". "El diumenge 1 d'octubre de 2017 passarà a la història de Catalunya per la vergonya d'un Estat espanyol repressor que ha exercit una dura violència davant d'uns ciutadans absolutament indefensos. Però, sobretot, restarà en els nostres cors i en la nostra memòria per l'actitud cívica, serena, coratjosa, pacífica i persistent d'uns ciutadans que van sortir a votar i exercir la democràcia malgrat les amenaces i l'estat de setge i de por", comença el manifest del consell. El text clou demanant també al govern espanyol que assumeixi "totes les responsabilitats pels danys personals i materials conseqüència d'aquesta brutal repressió" així com la "mediació i el suport" de les institucions europees i de la comunitat internacional per trobar una sortida al conflicte. La reunió va ser presidida pel socialista Francesc Miró, que fa només dos setmanes va rebre una pluja de crítiques per confiscar i lliurar als Mossos d'Esquadra un paquet amb cartells electorals remès per l'Associació de Municipis per la Independència (AMI) a la seu del Consell Comarcal del Montsià que també presideix fruit d'un pacte amb ERC.

Summary: Els alcaldes del Montsià reclamen la dimissió del delegat del govern espanyol a Catalunya, Enric Millo


L'Ajuntament de Girona ha presentat recurs davant la junta electoral de zona demanant que es deixi sense efecte l'ordre de despenjar la pancarta en suport dels presos. A l'escrit, el consistori sosté que el cartell s'emmarca dins la "llibertat d'expressió" i que en cap cas indueix "el vot per a cap formació política". El consistori sosté que la pancarta no "interfereix" en el període electoral, sinó que allò que fa és "demanar l'alliberament dels qui van complir amb el mandat democràtic" (en referència a l'1-O). Per això, l'Ajuntament de Girona creu que la junta electoral de zona s'ha "extralimitat" ordenant que es despengi el cartell de la façana del consistori. L'equip de govern esperarà ara a rebre resposta abans de prendre cap decisió. Tot i que la Delegació del Govern i l'Ajuntament de Salt ja hagin retirat la pancarta en suport dels presos i els llaços grocs, Girona encara manté el cartell a la façana del consistori. Aquest dijous expirava el termini de 48 hores que li va donar la junta electoral de zona perquè despengés la pancarta, però l'equip de govern ha decidit recórrer la decisió. Poc abans de les tres de la tarda, l'Ajuntament ha presentat un recurs davant la junta electoral. A l'escrit, demana que es deixi sense efecte l'acord que l'obliga a treure la pancarta.  El recurs posa l'accent en que el text 'Llibertat presos polítics' no està "induint el vot per a cap formació" ni tampoc interfereix "en el debat polític".  L'Ajuntament emmarca la pancarta dins la "llibertat d'expressió" i sosté que l'escrit demana "l'alliberament" d'aquells qui van "complir amb el mandat democràtic". Per això, el consistori creu que la junta electoral de zona va massa enllà "en la limitació del dret a la llibertat d'expressió" quan ordena despenjar el cartell de la façana. Al recurs, el consistori també fa un petit incís en relació a les notificacions. Quan es reben, és quan comença a comptar el termini –en aquest cas, de 48 hores- per executar l'ordre de la junta electoral.  L'Ajuntament de Girona també indica que, fins que la junta electoral de zona no resolgui el recurs, la pancarta en suport dels independentistes presos no es despenjarà. "Esperem la resposta abans de prendre cap decisió", diu el consistori.

Summary: Girona presenta recurs davant la junta electoral i sosté que mantenir la pancarta dels presos és "llibertat d'expressió"


JxCat ha confirmat el "preacord" amb ERC per a investir Jordi Sànchez. La portaveu del grup parlamentari independentista majoritari, Elsa Artadi, ha afirmat que hi ha una entesa quasi definitiva amb els republicans, després d'haver-se reunit amb el president del Parlament, Roger Torrent, en el marc de la ronda de contactes amb els partits de cara a la sessió d'investidura. Acompanyada del portaveu adjunt, Eduard Pujol, Artadi també ha demanat "temps" a Torrent per poder convèncer la CUP i tenir així prou vots per a investir Sànchez. JxCat, doncs, prefereix que la sessió plenària no tingui lloc abans d'aquest dijous. Artadi s'ha mostrat confiada en signar l'acord final amb ERC entre demà i dimecres per posar-lo damunt la taula dels anticapitalistes.

Summary: JxCat confirma el "preacord" amb ERC i demana temps a Torrent abans del ple d'investidura de Sànchez per sumar-hi la CUP


Un home de 49 anys ha resultat ferit greu aquest dissabte a la tarda en l'incendi d'un pàrquing a Olesa de Montserrat (Baix Llobregat). Segons els Bombers de la Generalitat, el foc ha començat cap a les cinc de la tarda a l'aparcament comunitari que està als baixos d'un edifici de quatre plantes ubicat al número 100 del carrer Colon. Fins al lloc s'hi han desplaçat vuit dotacions dels Bombers que han apagat les flames i han ventilat l'immoble. El foc ha calcinat totalment un cotxe, ha afectat els altres vehicles que tenia al costat i ha cremat els braços i les cames d'un home de 49 anys. L'afectat ha estat evacuat en una ambulància del Sistema d'Emergències Mèdiques a l'Hospital de la Vall d'Hebron. A més, durant les tasques d'extinció del foc dos bombers han resultat intoxicats lleus per inhalació de fum i han estat traslladats en ambulància a l'Hospital Asepeyo de Sant Cugat del Vallès. Com a mesura preventiva, s'han desallotjat els veïns de l'edifici número 100, de quatre plantes, i els del bloc de pisos de cinc plantes del número 98. Segons els Bombers, un cop s'hagi ventilat tota la zona i dut a terme la revisió de l'estructura i dels desperfectes en els subministraments de l'edifici, els veïns podran retornar als seus immobles. En el dispositiu d'extinció han treballat vuit dotacions dels Bombers de la Generalitat. A més, també s'han desplaçat fins al lloc 3 patrulles dels Mossos d'Esquadra i efectius de la Policia Local, una ambulància i l'helicòpter medicalitzat del SEM.

Summary: Un ferit greu i dos intoxicats lleus en l'incendi d'un pàrquing a Olesa de Montserrat


L’alcalde de Mollet del Vallès, Josep Monràs, s’ha posat en contacte per carta amb el conseller de Territori i Sostenibilitat, Damià Calvet, per expressar-li el seu malestar i rebuig per la supressió de sis serveis de la línia R3 de Rodalies entre l'Hospitalet de Llobregat i Granollers. Davant d’aquesta situació, Monràs reclama a la Generalitat "el restabliment dels serveis suprimits com més aviat millor per tal de no consolidar la retallada del servei". "Aquesta retallada de serveis comporta un pas enrere en l’objectiu de fer de la línia R3 un servei de qualitat", alerta. També critica que la supressió de trens es faci en plena pandèmia quan s'hauria de fer el contrari per garantir la distància de seguretat entre passatgers.  L’alcalde de Mollet també recorda que fa molts anys que des dels ajuntaments, institucions supramunicipals i la societat civil, s’estan reclamant inversions i millores en aquesta infraestructura, per tal que el servei amb uns estàndards de qualitat adients amb el que requereix l’àmbit metropolità de Barcelona, i és evident que aquesta decisió esvaeix encara més aquestes reivindicacions.

Summary: Mollet del Vallès reclama a la Generalitat que es recuperin els sis serveis suprimits de la línia R3 de Rodalies


El primer balanç de participació de les eleccions d'aquest diumenge 12 de juliol mostren un augment dels votants a Galícia (+4,41 punts) i un descens dels participants al País Basc (-1,26 punts) en comparació amb els comicis del 2016.  En total, a les 12 del migida el 19,42% de gallecs i els 14,14% de bascos havien dipositat el seu vot en un col·legi electoral. A Galícia, els ciutadans han anat a votar especialment a Pontevedra, amb un augment de 5,64 punts percentuals en comparació amb el balanç de fa quatre anys. La resta de territoris gallecs també han vist una pujada del nombre de votants en aquestes eleccions. A la Corunya, l'increment ha sigut de 4,09 punts, a Ourense de 3,46 punts, i a Lugo de 3 punts.  En canvi, totes les províncies basques han notat una caiguda de la participació, sobretot Guipúscoa, amb un descens de 2 punts en relació amb els comicis del 2016. A Biscaia i a Àlaba també s'ha registrat una disminució del nombre de participants amb una  baixada d'1 i de 0,41 punts, respectivament.  Els col·legis electorals de Galícia i el País Basc estan oberts des de les 9.00 hores del matí. Bascos i gallecs estan cridats a les urnes per escollir els respectius parlaments i, en conseqüència, el seu futur govern a cada territori. Aquestes són les primeres eleccions que se celebren a l'Estat després de declarar-se la pandèmia pel coronavirus i convivint encara amb la covid-19. De fet, no podran anar a votar les persones positives de covid-19. Tots dos executius ja van haver d'ajornar els comicis pel confinament, que estaven previstos per al passat 5 d'abril. Els resultats de les eleccions es coneixeran a partir de les 20.00 hores, quan tanquin els col·legis electorals dels dos territoris

Summary: La participació a les eleccions puja més de quatre punts a Galícia i en baixa un al País Basc en comparació amb el 2016


Més de 250 persones s’han aplegat aquest dimecres al Parc de l’Espanya Industrial de Barcelona per recordar les polítiques independentistes que estan a la presó –Carme Forcadell i Dolors Bassa- i les que estan a l’estranger –Marta Rovira, Anna Gabriel, Meritxell Serret i Clara Ponsatí. L’acte, organitzat per Dones per la República sota el lema ‘Cap dona en l’oblit’ ha volgut reivindicar la seva figura i denunciar que “per ser les dones, sempre acaben sent silenciades, oblidades o esmentades les últimes” quan es parla dels polítics independentistes afectats per l’acció de l’Estat contra el sobiranisme. A l’acte, s’ha llegit un text de l’expresidenta del Parlament, Carme Forcadell, que ha agraït el suport i ha reivindicat la figura de les dones en un procés “de democràcia” com el de Catalunya. “Les dones estem silenciades, oblidades, menystingudes, com la democràcia i la llibertat; però la democràcia i la llibertat seran feministes o no seran”, ha escrit Forcadell per a l’ocasió.  La carta de Forcadell ha estat llegida per una amiga seva, i ha fet especial èmfasi en el reconeixement i el suport mutu entre les dones independentistes. Així, dirigint-se a les “companyes que lluiten per un món millor, pels drets de les dones, els drets nacionals i socials”, ha agraït  que estiguin intentant “visibilitzar” les preses independentistes. “Us encoratjo a seguir treballant per un món on la mirada i les opinions de les dones estiguin tant presents com les dels homes, on les dones no haguem de demanar permís, on democràcia, justícia i llibertat siguin els valors que guiïn la societat”, ha llegit en nom de Forcadell la seva amiga.  També ha pres la paraula a l’acte la germana de Dolors Bassa, consellera destituïda de Treball i Benestar. Ha estat ella qui més ha denunciat que tant des del món independentista com des de les tribunes públiques “s’ha estat obligant” el nom de les preses i les dones que han marxat a l’estranger, i que fins i tot “quan es fa el llistat de tots els repressaliats, elles surten les darreres”. Abans de llegir algunes notes de Bassa on explicava quotidianitats d’Alcalá Meco, ha avisat també que a partir d’ara  no “mentirà dient que elles estan fortes a la presó, perquè es necessita que s’empatitzi amb elles, amb el que passen a pressó”. “Calen mobilitzacions. Els llaços i els símbols estan molt bé i són imprescindibles, i les concentracions. Però això no les traurà de la presó. Demanaria que passeu a l’acció”, ha dit la germana de Bassa. A l’inici han intervingut també una representant dels cada grup independentista del Parlament. En nom d’ERC, la portaveu Anna Caula, ha reivindicat “una mirada femenina i el tipus de mirada femenina i valenta” que assegura que suposen Forcadell, Bassa, Serret, Rovira, Ponsatí i Gabriel. “És el camí que ens han ensenyat, que vull seguir i que no vull que oblidem”, ha conclòs.  En nom de JxCat, la diputada Dolors Feliu ha lamentat la “repressió i manifestació de força” que ha atribuït a l’Estat sobre Catalunya, especialment esmentant “la sense vergonya que suposa no publicar el decret de nomenament de consellers”. Després de reivindicar “la feina” de les dones independentistes, Feliu ha llegit un text de Ponsatí que ha servit per “agrair que la facin sentir una més” a l’acte. “Reclamem l’atenció de les dones, sense victimismes i amb tota la força, i conjurem-nos a continuar exercint el lideratge polític que ens correspon”, ha dit en nom de Ponsatí. La més contundent de l’acte, però, ha estat l’exdiputada i dirigent de la CUP, Mireia Boya. L’anticapitalista ha recordat que “l’oblit és patriarcal, és una eina dels homes per invisibilitzar les dones”. “Sempre som les doblement invisibilitzades i menystingudes, per dones i perquè el poder està masculinitzat. Sembla que el referèndum només hagi estat cosa de Junqueras i Puigdemont. Ells es queden els titulars. I sembla que les sis dones que recordem avui no hagin fet res, que sigui protagonistes secundàries”, ha criticat.  En aquest sentit, Boya ha demanat “empoderar i reivindicar” les dones. “Que no es torni a dir mai més que no volem responsabilitats, que tenim por. No només fem el sopar sinó que fem referèndums i els guanyem”, fent així referència a unes declaracions del president de la Generalitat, Quim Torra, que va criticar la intervenció de l’Estat assegurant que “qualsevol dia trucarien a la seva dona per dir que ha de sopar el president”.

Summary: Forcadell: “Les dones estem silenciades i menystingudes, però la democràcia i la llibertat seran feministes o no seran”


L'alcalde de Lleida, Miquel Pueyo, enviarà aquest dijous sengles cartes adreçades, per una banda, a la delegada de l'Estat a Catalunya, Teresa Cunillera, i, per l'altra, al delegat del Govern a Lleida, Ramon Farré, per tal de demanar a ambdues administracions "ajuda i col·laboració" en la gestió de l'atenció als temporers arribats a Lleida per treballar a la campanya de la fruita. El text, que ha estat consensuat amb els grups d'ERC, PSC, JxCat i Comú de Lleida, demana també a les dues administracions "que s'impliquin en la recuperació del bon nom del sector agrícola i de la reputació de les Terres de Lleida en general". Pueyo també demana a l'Estat la regularització de les persones migrades perquè puguin treballar a la fruita.  La proposta de remetre una petició d'ajuda a l’Estat per a la campanya de la fruita, centrada a plantejar la regularització de les persones migrades, va sorgir de l'alcalde Miquel Pueyo, que així ho va proposar a tots els grups municipals en l'última comissió per a les polítiques de gestió de la seguretat i civisme.  La iniciativa va rebre el suport dels tres grups que conformen el govern municipal (ERC, JxCat i Comú de Lleida), mentre que el PSC va demanar per sumar-s'hi que s'enviés també una segona carta a la Generalitat per demanar-li que assumís també les seves responsabilitats en la gestió de la campanya agrària a Lleida. Aquesta esmena del PSC ha estat acceptada per l'equip de govern, de manera que les dues cartes, que comparteixen un plantejament general conjunt, compten amb la signatura del paer en cap i dels portaveus dels grups d'ERC, PSC, Junts per Catalunya i el Comú de Lleida. Els grups de Ciutadans i el PP van declinar sumar-se a la proposta. El document reclama aquesta "ajuda i col·laboració" de les administracions, davant la situació en la qual es troba la ciutat de Lleida, com a capital de la fruita dolça, cada estiu amb l'arribada de milers de temporers que s'hi desplacen per treballar al camp. Malgrat que l'Ajuntament de Lleida posa en marxa un dispositiu d'atenció social bàsica, acolliment d'emergència i seguiment laboral, "la ciutat es troba any rere any havent d'acollir persones que arriben a Lleida sense la documentació necessària per poder treballar i sense recursos, abocats a la pobresa", remarquen des de la Paeria. Per aquests motius, la carta reclama "entomar i liderar" des del conjunt de les administracions públiques el "repte" de regularitzar la situació d'aquestes persones i valora com a positives mesures excepcionals pel que fa als tràmits d'estrangeria -com han fet països com Portugal i Itàlia-, les pròrrogues de les autoritzacions de residència -ja aprovades- i, especialment, la regularització "urgent i extraordinària" de les persones sense autorització administrativa. Això permetria, afegeix, "evitar l'absolut desemparament i indefensió d'aquestes persones i possibilitaria el seu accés a les prestacions socials i laborals, a banda de facilitar el seu accés al mercat de treball formal, reforçant així la mà d'obra en sectors estratègics". Per aquests motius, Pueyo i els portaveus dels quatre grups municipals signants insten al govern de l'Estat a estudiar "la necessitat d'endegar un procés de regularització de les persones migrades, basat en les circumstàncies d'especial necessitat previstes en la legislació aplicable en matèria d'estrangeria", perquè "se'ls reconegui la seva condició d'imprescindibles dins el teixit de recuperació social i econòmica i perquè rebin els drets socials, sanitaris i laborals pertinents a tota persona treballadora". A més, la missiva trasllada a la Generalitat la necessitat d'entomar la "responsabilitat" que té, d'acord amb les seves competències, "per encarar una solució estructural per tal de poder atendre dignament les necessitats de les explotacions agràries i les de seguretat i salut dels treballadors del sector". Aquesta solució estructural, reclama el text, haurà d'estar consensuada amb totes les institucions, entitats i organitzacions socials concernides del territori, incloses les administracions locals; ser gestionada per l’Administració pública; i estar prou dotada de personal i recursos econòmics, en particular pel que fa als allotjaments en explotacions agrícoles. Paral·lelament, Pueyo reclama a totes dues administracions, Estat i Generalitat, que "s'impliquin en la recuperació del bon nom del sector agrícola i de la reputació de les Terres de Lleida en general", per "poder afrontar conjuntament la campanya del 2021 amb totes les garanties socials, ocupacionals i sanitàries".

Summary: Pueyo reclama la implicació de l'Estat i Generalitat en la gestió dels temporers que arriben a Lleida


L'alcalde de Lleida, Miquel Pueyo, demanarà al govern de l'Estat que regularitzi de manera temporal la situació de les persones sense papers que arriben a Lleida per treballar en la campanya de la fruita. El paer en cap ha proposat a tots els grups municipals de l'Ajuntament de Lleida que es redacti una carta conjunta per adreçar-la a la delegada del Govern a Catalunya, Teresa Cunillera, per demanar-ho. La proposta s'ha fet en la reunió de la Comissió Informativa per les polítiques de gestió de la seguretat i civisme que s'ha fet aquest dimecres de manera telemàtica. El PSC ha acusat el govern de la Paeria de "defugir" les seves responsabilitats en la gestió dels temporers. Comença la redacció del Pla de Civisme i Convivència L'Ajuntament de Lleida ha iniciat la redacció del Pla de Civisme i Convivència amb la posada en marxa de la primera enquesta sobre la matèria, en què hi participen 40 experts. Aquest pla analitzarà els elements que configuren la convivència a Lleida i estudiarà les seves febleses, les amenaces, les fortaleses i les oportunitats. A partir d'aquí, es redactarà un informe sobre les percepcions de la convivència a la ciutat, on s'indicaran les futures actuacions. Prop de 24.000 comprovacions de la Guàrdia Urbana En la comissió d'aquest dimecres, Pueyo ha posat en valor el treball realitzat per la Guàrdia Urbana en l'emergència sanitària. Així, ja informat que des de la declaració de l'estat d'alarma, la policia local ha fet 222 comprovacions en establiments públics i ha imposat 22 sancions. Pel que fa a persones, les comprovacions efectuades han estat 2.864, les denúncies 1.938, les imputacions 21 i les detencions 11. En el cas dels vehicles, el nombre de comprovacions fetes ha estat de 20.751.  Voluntariat de Protecció Civil També s'ha informat que el departament de Protecció Civil de la Paeria ha coordinat l'actuació dels seus voluntaris en el Banc dels Aliments, el Mercat de Fruites i Verdures, en la distribució de mascaretes i en les proves PCR als temporers, entre altres. En total, han fet 222 serveis i 1.741 hores de voluntariat. Crítiques del PSC a la gestió de la Paeria La regidora socialista, Cristina Morón, que ha assistit a la Comissió de Seguretat i Civisme, ha lamentat que, un cop més, l'alcalde es "desdiu" de la seva responsabilitat i "opta per culpar, en aquest cas, al govern de l'Estat de deixar sol al consistori en la gestió de persones temporeres". Un fet que, segons Morón, "amaga un problema de gestió d'equipaments, de comunicació i de presa de decisions per part del govern de la Paeria". La regidora ha insistit que "calen molts esforços per tal d'abordar el problema i deixar de repartir culpabilitats". El grup municipal socialista també ha fet memòria al govern de la Paeria que fa un any va fer una roda de premsa amb la presència del Conseller de Treball i la Consellera d'Agricultura en què van assegurar que "el problema dels temporers estaria resolt per a aquesta campanya" però "no ha estat així". Des del PSC consideren que "la mala gestió que està duent a terme la Paeria fa que s'estigui creant una "mala imatge" de la ciutat, sobretot en els àmbits agrari i del sector de l'Hostaleria.

Summary: Pueyo demana a l'Estat que regularitzi temporalment persones sense papers que arriben a Lleida per treballar a la fruita


El delegat de l'Estat a Catalunya, Enric Millo, ha pressionat l'alcaldessa de Girona dient-li que a partir d'ara el govern espanyol la té com a "única interlocutora" per tractar tots els projectes que facin referència a la ciutat. Entre aquests, la reposició del parc Central, la reforma de la plaça Espanya o el nou arxiu històric. Segons Millo, l'actitud "sectària" que ha mantingut Madrenas, trencant relacions institucionals amb l'Estat, "no és raonable" i els gironins n'han de veure "les conseqüències". "Tots els projectes queden supeditats a allò que decideixi l'alcaldessa", ha dit Millo, avançant que si Madrenas no accepta reunir-se amb l'Estat, hi haurà convenis que quedaran sobre la taula. D'altra banda, el delegat de l'Estat també ha carregat contra el canvi de nom de la plaça Constitució, posant-lo com a exemple de la "intransigència i intolerància" de Madrenas. "Entendria que es posés el nom d'1 d'Octubre a un altre espai, perquè hi ha gent a qui li agrada commemorar derrotes, però en cap cas es pot acabar amb una part de la simbologia i la història de la ciutat", ha assegurat.

Summary: Millo pressiona Madrenas dient que l'Estat la vol com a "única interlocutora" per tractar els projectes a Girona ciutat


La Conselleria d'Interior proposarà que durant l'estat d'alarma les manifestacions es puguin celebrar amb mesures sanitàries preventives com una distància de dos metres entre les persones, que vagin amb mascaretes i portin gel hidroalcohòlic, que no comparteixin pancartes ni altres elements, i que no moguin del lloc on s'ha convocat, que haurà de ser un carrer d'almenys 20 metres d'ample. El conseller d'Interior, Miquel Buch, ha explicat que l'estat d'alarma no pot laminar el dret de manifestació, però ha admès que la proposta de mesures i les comunicacions de manifestació hauran de ser autoritzades pel govern espanyol. En tot cas, ha dit que això es treballa des de setmanes abans de les manifestacions al barri de Salamanca de Madrid.

Summary: La Generalitat proposarà que les concentracions es facin en carrers amples, amb mascareta i mantenint distàncies


Un grup de professionals sanitaris ha escridassat aquest dilluns el president del govern espanyol en funcions, Pedro Sánchez, i ha demanat la llibertat dels independentistes presos durant la visita que el socialista ha fet a agents de la Policia Nacional ferits en les protestes dels últims dies per la sentència del Tribunal Suprem sobre l'1-O. Quan Sánchez marxava de l'hospital, un grup ha començat a cridar 'Llibertat presos polítics' i també li ha dit 'Poca vergonya' i altres insults, tal i com es pot veure en alguns vídeos penjats a Twitter. Protegit pel seu personal de seguretat, Sánchez ha passat al costat dels manifestants i ha entrat al seu cotxe oficial. La visita de Sánchez ha provocat indignació al Departament de Salut, ja que la consideren "discriminatòria". De fet, la consellera de Salut, Alba Vergés, ja ha criticat crítica Sánchez per venir a Catalunya a veure "els seus". "Que no es preocupi dels seus, que aquí atenem a tothom. El nostre sistema sanitari i els nostres professionals no discriminen", ha dit. L'arribada del president també ha provocat polèmica. La comitiva del president del govern espanyol ha entrat per Urgències sense avisar i on ningú l'esperava, segons fonts sanitàries. Segons algunes fonts, membres de l'equip directiu estaven esperant a la porta principal després d'haver estat en contacte amb la Moncloa. En canvi, altres fonts sanitàries asseguren que l'equip directiu ha decidit no rebre Sánchez perquè ha considerat que la visita era "privada" i no institucional, ja que només anava a visitar policies ferits, i per això no s'ha activat el protocol de visita institucional. Aquestes mateixes fonts remarquen que els vehicles de la comitiva de Sánchez han ocupat l'espai d'accés a Urgències durant 30 minuts.

Summary: Un grup de professionals sanitaris escridassa Sánchez i demana la llibertat dels presos


El jurat destaca la “intel·ligència” i la “frescor” de l’obra ‘Viure amb la Hilda (i els seus inconvenients)’ ACN Barcelona.-L’escriptora Bel Olid i la il·lustradora Mercè Canals han estat guardonades a la XXXVI edició del premio Destino Infantil – Apel·les Mestres amb l’obra ‘Viure amb la Hilda (i els seus inconvenients)’, una història que relata la convivència i les seves dificultats. La Hilda és una nena amb una imaginació desbordant que busca companyia però sempre troba inconvenients amb tots els seus candidats. El jurat ha destacat la “intel·ligència” i la “frescor” de la seva narració, potenciada amb les imatges “acolorides, espectaculars i carregades de detalls amb el pinzell de Mercè Canals”. El guardó està dotat amb 4.500 euros. El jurat -que també ha fet constar “l’alta qualitat” dels més dels 40 originals rebuts procedents de l’Estat, Llatinoamèrica, els Estats Units i el Canadà- està format per l’escriptora Care Santos, l’il·lustrador Jesús Gabán, el llibreter Fernando Valverde, la coordinadora de Projectes i Continguts de la Fundació Atresmedia, Lary León, i l’editora de Destino Infantil, Marta Vilagut.

Summary: Bel Olid i Mercè Canals guanyen el premi Destino Infantil- Apel·les Mestres


El consells d'alcaldes del Segrià i la Noguera han aprovat aquest dimecres, respectivament, manifestos en suport a la pagesia davant la crisi de preus que està patint el sector de la fruita dolça aquesta campanya 2017, especialment el de la fruita de pinyol. Els responsables municipals d'ambdues comarques han recordat la importància té el sector agrari en l'economia del territori ja que hi ha moltes famílies i pobles del territori que en depenen. En aquest sentit, han reclamat mesures per fer front a l'actual situació en què els productors de fruita de pinyol estan cobrant per sota dels costos de producció com ara la retirada de 40.000 tones de préssecs i nectarines que el sector reclama a la Comissió Europea, i d'altres per evitar la greu pertorbació del mercat en préssecs i nectarines d'aquesta campanya derivada del veto rus i que s'ha vist agreujada pel recent tancament unilateral de la fronteres de la Unió Duanera d'Euroàsia, principalment de Bielorússia, a partir d'una barrera tècnica sanitària, que ha fet trontollar els mercats de préssec i nectarina.

Summary: Els alcaldes del Segrià i la Noguera expressen el seu suport a la pagesia davant la crisi de preus de la fruita dolça


En les darreres hores s'ha fet públic un document sobre criteris ètics a tenir en compte en la priorització d'ingrés a les UCI en cas de saturació del sistema sanitari pel coronavirus. La presidenta de la Comissió Deontològica del Consell de Col·legi de Metges de Catalunya, Montserrat Esquerda, ha explicat a l'ACN que no s'està en aquest escenari però "cal estar preparats". "Tots els possibles escenaris han d'estar pensats prèviament, reflexionats i comunicats", ha dit. Esquerda ha desitjat no arribar-hi però, si passa, és necessari que les decisions "no recaiguin en cada metge" sinó que hi hagi documents amb criteris avalats per una amplia majoria, com busca el document en que han participat els col·legis de metges catalans.  El Consell de Col·legis de Metges de Catalunya ja va elaborar un document previ aquest cap de setmana en el que establia diferents consideracions deontològiques, la primera de les quals és l'"autocura dels professionals" i que també aborda la racionalització dels recursos.  El document gràfic en que ha participat el Consell de Col·legis de Metges de Catalunya i que s'ha fet públic aquest divendres és un recurs de decisions ètiques i estableix recomanacions generals relacionades amb les decisions ètiques difícils i l'ingrés a les UCI en situacions excepcionals de crisi. En l'àmbit d l'ètica, el document recomana aplicar criteris estrictes d'ingrés en UCI "basats en maximitzar el benefici del bé comú" i en aquest punt assenyala que en pacients crítics amb altres patologies crítiques diferents a la covid-19 "s'ha de valorar ingressar prioritàriament el que mes se'n beneficiï". En línies generals, recomana prioritzar "la maximització de la supervivència a l'alta hospitalària", la "maximització del nombre d'anys de vida salvats" i de "les possibilitats de viure de cada una de les etapes de la vida". Així, emfatitza que "l'edat cronològica (en anys) en cap cas hauria d'ésser l'únic element a considerar en les estratègies d'assignació".   Sobre aquest aspecte, Esquerda ha insistit que cal "valorar a cada persona individualment i no pel fet que tingui una edat no valorar-lo". Ha afegit que cal veure a la persona "en el conjunt" i que s'han d'incloure també els valors i preferències que hagi pogut comunicar el pacient, com per exemple si hi ha un document de voluntat anticipades o ha manifestat els seus valors o preferències.  Ha afirmat que l'evolució del coronavirus a Itàlia, ha fet que en la discussió ètica "el tema de l'edat hagi estat prioritari" per a ells. Esquerda ha apostat per fer tots els esforços per no arribar a aquest escenari: "Si som conscients que arribarà un moment en que s'haurà de prioritzar, serem més conscients a l'hora de complir la normativa que se'ns està demanant".  Esquerda ha explicat també que el document busca establir les recomanacions necessàries per a la presa de decisions en qualsevol escenari i que per això es tracta d'un document ampli en que han participat molts professionals sanitaris, societats científiques i col·legis. "És un document molt ampli que agrupa la mirada de molta gent i és per preparar-nos si cal", ha resumit. La presidenta de la Comissió Deontològica ha valorat que la població està responent "de forma molt adequada", tot i que hi puguin haver casos incívics "puntuals". Amb tot, ha insistit que cal ser conscients que tot el que s'està fent és per intentar no arribar a l'escenari en que s'hagin de prioritzar els recursos per als casos més greus.  De fet, una de les recomanacions del document, que també ha mencionat Esquerda, és comunicar a pacients i familiars l'"excepcionalitat de la situació i la justificació de les mesures proposades", així com que siguin decisions "consensuades, en tant que sigui possible, i públicament defensables".

Summary: Una experta en deontologia diu que no s'ha arribat a l'escenari de prioritzar pacients però "cal estar preparats"


L'Ajuntament de Mollerussa celebrarà divendres que ve al migdia un Ple extraordinari per aprovar una operació de crèdit per un import de 2 milions d'euros que serviran per finançar una part de les obres de remodelació del centre emmarcades en el Pla d'inversió. L'alcalde Marc Solsona ha explicat que el crèdit s'ha negociat a 10 anys amb el BBVA amb unes condicions ''molt bones'' que fan que ''pràcticament no hi hagi interessos''. L'equip de govern estima que al llarg d'aquest any s'haurà intervingut als carrers Ciutat de Lleida, Onze de Setembre, Estrella, Ronda Ponent, Acadèmia i una part de l'avinguda Catalunya. A partir de l'any que ve començarien les obres a les tres places del centre. El pla condiciona la finalització dels treballs al juny de 2018.  Tot i que inicialment l'Ajuntament de Mollerussa volia demanar els 3 milions d'euros del Pla d'inversió que ha de permetre dur a terme les obres de reforma del centre en dues fases d'1'5 milions cadascuna, l'alcalde Marc Solsona ha explicat que han decidit demanar de cop 2 milions degut al les bones dades del tancament de la liquidació municipal de l'any passat. ''Com més diners per començar a fer les obres, més tranquils'', ha remarcat Solsona, que ha afegit que al 2018 es demanarà un segon crèdit d'1 milió d'euros per acabar de finançar aquestes obres que també estan incloses en el Pla de barris 2017. Igualment i en el mateix Ple extraordinari s'aprovarà una partida del pressupost, de 110.000 euros per tal d'avançar en l'encàrrec del projecte d'aquestes obres i no haver d'esperar a l'autorització definitiva del crèdit. Solsona però, no ha pogut detallar encara l'import exacte de les contribucions especials que hauran de fer els veïns en relació a aquesta obra perquè encara no està fet ni el projecte ni la licitació. Sí que ha especificat que les contribucions especials suposen un 25% de l'obra pels veïns, en base a cada carrer on s'ha d'actuar. A partir de la primera setmana de maig està previst començar a cridar els veïns per explicar com ''funcionarà tot plegat'', ha afegit l'alcalde, que també ha destacat que el projecte començarà a agafar ''velocitat de creuer''.  Condicionament de quatre zones d'aparcament públic per millorar el ferm D'altra banda, l'Ajuntament ha adjudicat, a través de la Junta de Govern, les obres de condicionament i pavimentació de 4 zones d'aparcament municipal amb la finalitat de regularitzar-ne el ferm i millorar l'evacuació de les aigües que sovint es queden acumulades quan plou. Les obres han estat pressupostades per un import de 34.741 euros i els treballs tindran un termini d'execució d'un mes. En concret s'actuarà a l'aparcament del carrer Ponent, cantonada amb el de Domènec Cardenal, el de l'avinguda de Negrals, el del carrer Acadèmia i el de l'avinguda Catalunya. Es tracta de finques particulars que han estat cedides a través d'un conveni a l'Ajuntament per tal que les habiliti com aparcament públics. En total s'ofereixen prop de 150 places gratuïtes amb els 4 aparcaments. Així mateix, un altre dels acords ha estat la contractació de les obres que tenen  per objecte l'obertura de tres portes d'emergència al Pavelló Pla d'Urgell. El contracte s'ha adjudicat per un import de 13.483 euros i s'han de fer en dues setmanes.

Summary: Mollerussa demanarà un crèdit de 2 MEUR per a poder finançar part de les obres de reforma del centre


La biblioteca de Figueres reobrirà les seves portes aquest dimarts però només amb cita prèvia i per a serveis de préstec, devolució de documents i d'informació bibliogràfica. Els usuaris podran reservar la plaça a través del correu electrònic (citaprevia.bibfigueres@gmail.com), trucant al telèfon 972 511 660 o via Whatsapp (610 528 568). Pel que fa a la devolució dels llibres, s'haurà de fer a través de l'entrada lateral del carrer de Mestra Falla. Quan es retornin, estaran en 14 dies de quarantena. El préstec interbibliotecari quedarà suspès. Per altra banda, l'Ajuntament ha instal·lat mampares i punts amb gel hidroalcohòlic a l'entrada. A més, ha indicat un recorregut segur i ha marcat la distància que cal respectar. Per altra banda, la biblioteca ha adaptat els horaris i els dilluns, dimecres, divendres i dissabtes obrirà de dos quarts de deu del matí a dos quarts de dues del migdia. Els dimarts i dijous es farà un torn de tardes obrint de dos quarts de quatre a dos quarts de vuit del vespre. El restabliment de la resta de serveis es realitzarà de manera gradual a mesura que s'avanci en les fases de desconfinament establertes pel govern. Es preveu que en la Fase 2 es permetria l’accés limitat als espais de la biblioteca (un terç de l’aforament) per a la lectura i consultes al fons mitjançant l’intercessió del personal bibliotecari, també es podria fer ús dels ordinadors amb reserva prèvia i accedir als catàlegs en línia. En la Fase 3 es preveu reprendre la realització d'activitats culturals, amb limitació a un terç de la capacitat màxima de l'espai, i sempre amb menys de 30 persones participants. Al llarg d’aquest dos mesos de confinament, la biblioteca no ha aturat en cap moment la seva activitat, i l’equip de la biblioteca ha estat treballant des de casa resolent consultes dels usuaris, que han arribat a través del correu electrònic,  les xarxes socials, elaborant continguts per a les xarxes socials i la web, fent recomanacions literàries, explicant l’ús de la plataforma eBiblio de préstec de llibres digitals i avançant tasques internes de gestió.

Summary: La biblioteca de Figueres reobre aquest dimarts per a préstecs amb cita prèvia


El Consell Europeu de Recerca ha seleccionat quatre investigadors instal·lats a Catalunya per rebre una de les exclusives 231 beques que ofereix la Comissió Europea pels projectes amb més potencial en àmbits com la ciència, la societat o l’economia. Els investigadors guardonats faran la seva recerca a la UB, la UAB, la Pompeu Fabra i la Universitat de Lleida, i s’inclouen entre els 11 que han estat seleccionats al conjunt de l’Estat. Catalunya obté, per tant, un 36% de totes les beques del Consell Europeu de Recerca d’enguany a l’Estat, tot i que Espanya és lluny de les xifres d’Alemanya, amb 45 becats, o el Regne Unit, que en rebrà 41. Els projectes d’investigació seleccionats són una recerca sobre la resolució de conflictes a través de mediadors transnacionals en bandes juvenils al sud d’Europa, el nord d’Àfrica i Amèrica, una altra sobre la regeneració de teixits i l’envelliment, una tercera sobre el moviment en ambients d’immersió virtual i una sobre l’evolució de les polítiques climàtiques.  Els becats rebran entre 1 i 2,5 milions d’euros per desenvolupar la seva investigació a les universitats seleccionades, i han  hagut de passar un complex procés de selecció en el que competien fins a 2.400 persones. De fet, només un 9,6% dels que van demanar una beca del Consell Europeu de Recerca la van aconseguir. Les estadístiques indiquen que la immensa majoria dels beneficiaris són homes (84%), respecte al 16% de dones.  L’Estat espanyol, amb 11 investigadors guardonats, és el setè de la Unió Europea, per darrere d’Alemanya (45), el Regne Unit (41), Suïssa (25), França (23), Holanda (19) i Itàlia (12). Amb quatre beques, Catalunya se situa al mateix nivell que Bèlgica, lleugerament per sota Dinamarca i Finlàndia, i per davant d’Hongria, Noruega o Grècia.

Summary: El Consell de Recerca Europeu ofereix quatre beques a projectes d’investigació a Catalunya


Els Bombers han evacuat els veïns amb un vehicle escala ACN Girona.-Una persona ha resultat ferida greu i deu més de lleus en un incendi d'habitatge aquest diumenge a la tarda al carrer Portlligat 12 de Girona, segons han informat els Bombers de la Generalitat. El foc ha començat al quadre de comptadors d'un edifici de tres plantes quan faltaven cinc minuts per dos quarts de quatre i 25 minuts més tard ja s'ha donat per controlat. Els veïns han hagut de ser evacuats amb un vehicle escala. Fins al lloc, s'hi han desplaçat nou dotacions dels Bombers de la Generalitat.

Summary: Un ferit greu i deu de lleus en l'incendi d'un habitatge a Girona


"Durant molt de temps s'ha pensat que els abusos sexuals infantils no existien i, en tot cas, si eren reals, ho eren en un lloc molt llunyà", explica la psicòloga Pilar Polo, responsable de Formació i Sensibilització a la Fundació Vicki Bernadet. Tot i que cada vegada són més els centres que demanen formació, parlar de violència sexual a les nenes i nens encara fa molta por. Les agressions al col·legi Maristes Sants-Les Corts denunciades en els últims dies posen cara a cara comunitats educatives i societat en general amb la realitat dels abusos sexuals. Per prevenir-los, la fundació aposta perquè sigui obligatori que totes les persones que treballen amb infants –no només docents, sinó monitors de lleure, entrenadors, professors de música,... - estiguin formades en abusos i maltractaments i coneguin els protocols d'actuació.  "Aquí 'això' no passa", era la resposta de molts centres quan la Fundació Vicki Bernadet els oferia fa uns vint anys xerrades de prevenció. Les escoles, en general, preferien no escoltar aquesta entitat dedicada a l'atenció integral, prevenció i sensibilització dels abusos sexuals i fins i tot els havien etzibat que parlaven de 'coses lletges'. "Malauradament, els abusos passen a tot arreu", constata en una entrevista a l'ACN Pilar Polo, que demana perdre la por i mirar de fit a fit la idea dels 'abusos sexuals infantils' com un dels primers passos per prevenir-los.  "Si no els veig, no existeixen i no me n'he de preocupar. I si no els poso nom, no he d'actuar. Com n'és de 'fàcil', si ens ho mirem així", lamenta la responsable del Departament de Formació i Sensibilització de la  Fundació Vicki Bernadet, que reclama que els professionals sàpiguen posar nom a allò que estan veien o bé el que els estan relatant. Si a les escoles s'ha parlat de drogues, de malalties de transmissió sexual i també de violència de gènere, "per què no podem parlar de l'abús sexual infantil?", demana.  Encara hi ha centres que temen crear alarma si introdueixen activitats sobre violència sexual a les aules. Els pares podrien pensar que s'ha produït un cas d'abusos sexuals, es justifiquen. "La recepció hauria de ser la contrària. Es tracta d'un tema preventiu i els pares podrien aplaudir tenir una comunitat educativa ben formada", contrasta Polo.  Els protocols antiabusos: circuits que s'han de conèixer Aquesta psicòloga de la Fundació Vicki Bernadet considera que hauria de ser obligatori formar tots els agents implicats no només en els protocols d'actuació, sinó en el que significa un maltractament i un abús greu per saber identificar-los i, per tant, reconèixer les situacions en què s'ha d'activar el circuit. El Síndic de Greuges, Rafael Ribó, va denunciar aquesta setmana que el Protocol marc d'actuacions en casos d'abusos sexuals i altres maltractaments greus a menors, aprovat el 2006, no es va activar quan la família d'un alumne dels Maristes Sants-Les Corts va denunciar el 2011 que el fill havia patit abusos per part d'un professor, que ho va reconèixer. Ribó va atribuir a la manca de difusió i de formació dels professionals que l'aplicació dels protocols hagués fallat "estrepitosament".  Polo comparteix que el "desconeixement dels protocols per part dels professionals és una gran falla" i recalca que aquestes pautes d'actuació funcionaran quan les persones que les han de posar en marxa les coneguin i hi estiguin formades. "Sobre el paper, el circuit és molt clar, però si les persones que es troben amb un cas no saben on trucar, no té massa utilitat".  Monitors de lleure, entrenadors o professors de música també tenen un paper crucial per prevenir maltractaments L'entitat considera que no només mestres i professors haurien d'estar formats en aquest àmbit, sinó la comunitat educativa en un sentit ampli. Monitors i directors de lleure, entrenadors, professors de música, educadors socials, personal sanitari. Polo suggereix que quan una persona es prepara per obtenir el títol de monitor o director de lleure hauria de rebre també formació en maltractaments.  "Molt sovint els nens i nenes trien els monitors de lleure per explicar-los coses, perquè els veuen persones molt properes - diu Polo-. O els entrenadors, que comparteixen molts moments i són persones importants en la vida dels infants. Monitors i entrenadors són guardadors d'aquests nens i el lleure i l'esport de base mouen milers d'infants a Catalunya". "Ni Déu, ni jutges ni policies" La responsable de Sensibilització i Formació a la fundació és conscient que aquest reclam és ambiciós, però puntualitza que no cal que la formació "es faci de cop ni a un nivell d'intensitat molt alta". "No estem demanant un curs de 120 hores sobre maltractaments ni abusos, sinó una formació contínua per saber com actuar", precisa Polo, que anima: "No és una idea tan descabellada".  Pilar Polo també deixa clar que els docents i les persones que treballen amb infants "no són Déu ni jutges ni policies".  Ara bé, com a professionals de la confiança dels nens i nenes han de saber observar i escriure informes quan un infant els explica que està preocupat per algun motiu.  La sacsejada dels Maristes pot cridar les escoles a fer una introspecció Polo considera que la sacsejada que estan suposant els abusos denunciats als Maristes pot obrir una finestra perquè les escoles es mirin cap a dins i s'examinin i aprofitin per reflexionar de forma conjunta amb la comunitat educativa "com volen que sigui la relació sana que tenen amb els alumnes". Hi ha moltes iniciatives que es poden emprendre en aquest àmbit, algunes de tan concretes com posar un vidre a la porta de les aules. Un ull de bou o una làmina de vidre. Perquè la transparència arquitectònica també és transparència, defensa.  No es tracta d'introduir elements per a suspicàcies ni desconfiança, tot al contrari. Es tracta que tothom estigui tranquil fent la seva feina. Per a Polo, la formació és la millor manera també de protegir els professors, per exemple, contra denúncies falses. La psicòloga demana que el trasbals dels Maristes serveixi per fer pedagogia contra els abusos i que la lluita contra la violència sexual a menors entri a formar part de manera permanent en l'agenda política, social i mediàtica. "Quan una persona demana que guardis silenci, explica-ho" Pilar Polo dóna pautes de com prevenir els infants dels abusos sexuals. El primer missatge que es pot donar als nens i nenes és clar: "Quan una persona demana que guardis silenci, explica-ho". "Si algú no et permet explicar la pròpia vida vol dir que comença a controlar-te. Els adults haurien  de dir als infants que tot el que vulguin explicar, quan ho vulguin explicar, tenen dret a explicar-ho", afegeix.  Els nens i nenes tenen dret també a demanar ajuda i a ser escoltats i a dir que 'no' als més grans. "No totes les demandes dels adults són assenyades", subratlla. A més, s'ha de treballar amb els infants la idea de la intimitat i l'espai propi, perquè els abusos sense contacte físic poden ser igual de greus i de perversos.  Persones valentes Les persones que denuncien abusos sexuals són molt valentes. Són supervivents emocionals. "Molt sovint han hagut de viure una doble vida socialment adaptada", assenyala Polo, que insisteix: "Hem de posar en valor la valentia d'aquestes persones que decideixen parlar de la seva experiència traumàtica. Han passat anys en silenci i si parlen en aquest moment, és perquè realment ho necessiten". Subratlla que una de les singularitats de les agressions denunciades als Maristes és que hi ha un pederasta confés, però en pràcticament tots els casos, la víctima s'enfronta a la versió de l'abusador.  Les agressions sexuals són una forma d'abús que fa servir la sexualitat per humiliar i controlar, una perversitat que des del moment zero fa sentir el nen culpable i la culpa es basa en el silenci, les amenaces, el secret i la vergonya. Explicar els abusos i pensar que no se n'és culpable és en la majoria de casos l'inici de la recuperació. Ara bé, Polo afegeix que cal trencar la dinàmica de poder, que manté l'abús i el sentiment de culpa.  Un camí podria ser que l'abusador reconegui el mal que ha fet i, en aquest sentit, Polo destaca que hi ha una línia de treball "interessant", la de la Justícia reparadora. "No és qüestió de demanar perdó, sinó que l'abusador reconegui el mal que ha fet i minimitzi el patiment de la víctima en el procés judicial", assenyala.

Summary: La Fundació Vicki Bernadet aposta perquè sigui obligatori formar en abusos sexuals tothom qui treballi amb infants


L'ONCE reprendrà el 15 de juny els sortejos dels seus tradicions cupons, el mateix dia que s'incorporaran als seus llocs de treball els seus venedors. La decisió es pren un cop s'han garantit les mesures de seguretat per al 19.000 venedors, 2.500 a Catalunya, així com per als seus clients. Els venedors tindran guant, màscares, pantalles protectores i solució hidroalcohòlica. Es netejaran tots els quioscos i s'analitzarà la seva ubicació en funció de la nova situació generada. Des del 25 de maig es posaran en marxa altres jocs de l'ONCE que es podran adquirir a través de la pàgina web i en establiments autoritzat. A partir del 15 de juny es faran també sortejos que havien quedat ajornat, com el del Dia del Pare, que serà el 21 de juny.

Summary: L'ONCE reprèn els sortejos del cupó el 15 de juny amb els seus venedors a peu de carrer


El coordinador general del PPC i president del grup parlamentari, Xavier Garcia Albiol, considera "preocupant" l'actitud que està mantenint la societat civil contrària al procés independentista, una actitud que ha titllat de "passiva i conformista". En una entrevista amb l'ACN, Albiol ha avisat que Catalunya està vivint una situació "molt greu, que pot tenir unes conseqüències catastròfiques per als catalans", però s'ha queixat que hi ha una part de la societat "que no reacciona al que està succeint". "Em sembla tremendament greu i preocupant, ha dit. El popular ha opinat que ara per ara no hi ha una fractura social a Catalunya, però sí una "certa tensió que podria acabar-se traslladant al carrer".  Albiol ha lamentat que la societat civil mantingui una actitud "passiva i conformista" pel que fa al procés des d'un punt de vista públic, però, en canvi, "després en privat tothom s'exclama".  Al seu parer, això és una "greu deficiència" de la societat catalana que pot tenir conseqüències "molt greus" per a Catalunya. "Ha arribat un moment que no es pot seguir en silencia i hi ha d'haver algun tipus de reacció a aquest sense sentit que estem vivint a la política catalana", ha apuntat. A això li ha sumat el fet que els partits independentistes "hagin aprofitat la confiança i la bona fe de tots" per subvencionar les seves entitats, en referència a l'ANC i Òmnium Cultural, "amb els diners públics de tots els catalans". Albiol ha considerat que Catalunya està ara mateix "partida en dues realitats". Al seu parer, això no significa "ni molt menys" que hi hagi un "conflicte, una fractura", però sí que ha remarcat que "en determinats àmbits existeix una certa tensió".  De fet ha alertat que "podria arribar el cas que aquesta tensió política s'acabés traslladant al carrer", i ha apuntat que ja hi ha "determinades zones de la Catalunya interior on aquells que no són independentistes sí que se senten cohibits". El popular ha defensat que "els deliris independentistes no formen part del sentiment majoritari dels catalans", tot i que hi hagi una part de la població que s'hi senti identificada.  Però a més, ha considerat que JxSí i la CUP estan "mentint a tots aquells que amb bona fe segueixen aquest projecte polític", perquè "Puigdemont, CDC, ERC i la CUP saben que el camí que han marcat no porta enlloc". "L'evidència dels fets demostrarà que això és així i que s'ha estat jugant amb els sentiments de milers i milers de persones, ha conclòs.

Summary: Albiol veu "preocupant" l'actitud "passiva i conformista" de la societat civil contrària al procés independentista


Els preus van augmentar a Girona en vuit dècimes a l’abril i van situar la taxa d’inflació anual en el -1%, una dècima més negativa que la registrada en el mes de març, segons les dades publicades aquest divendres per l’Institut d’Estadística espanyol. La demarcació de Girona acumula quatre mesos seguits d’inflació negativa i la taxa d’inflació aquest mes d’abril és la més baixa des que va començar a l’any en aquesta demarcació. La inflació anual de les comarques gironines se situa aquest abril dues dècimes per sota de la registrada en el conjunt de Catalunya que ha quedat fixada en el -0,8%, després d’un increment de preus de set dècimes en relació amb el març.  La caiguda de la inflació aquest mes d’abril ha estat condicionada per l’efecte calendari de Setmana Santa que aquest any ha caigut en el mes de març mentre que l’any passat es va celebrar a l’abril.

Summary: Els preus augmenten vuit dècimes a l’abril a Girona i situen la inflació anual en el -1%


Milers de persones es manifesten aquest dimecres al vespre al centre de Tarragona per defensar el referèndum de l’1 d’octubre i com a mostra de rebuig a les detencions i als registres de la Guàrdia Civil. Sota els crits de ‘Votarem!’ i ‘Ballesteros dimissió!’, els manifestants han omplert el tram final de la Rambla Nova i la plaça Imperial Tàrraco, on es troba la subdelegació del govern espanyol a la ciutat. Durant la protesta, que s’està desenvolupant amb un to festiu i sense incidents, les persones concentrades exhibeixen estelades i pancartes a favor del referèndum. Representants de les entitats i dels partits sobiranistes han cridat a la mobilització ciutadana davant “l’agressió en tota regla” del govern espanyol, segons ha denunciat la presidenta d’Òmnium al Tarragonès, Rosa Maria Codines. Els manifestants preveuen acabar la protesta a la plaça de la Font, al davant de l'Ajuntament.

Summary: Milers de persones es manifesten a Tarragona al crit de ‘Votarem’ i ‘Ballesteros dimissió’


SOS Racisme ha llançat una campanya de sensibilització per denunciar la situació de racisme que pateixen moltes persones al país. La campanya parteix d’una gravació amb càmera oculta que capta reaccions reals de persones anònimes davant un fet racista. El vídeo comença amb les imatges d’una paradeta de Barcelona on s’anuncia el sorteig d’unes nits en un hotel i quan s’acosta una noia amb vestimenta àrab demana poder participar però quan vol apuntar-s’hi la promotora del concurs li respon que no queden butlletes i que està pensat “per un altre tipus de públic, per gent d’aquí, gent normal que va a aquests llocs”.  L’escena recull una situació racista recreada per dues actrius. L'enregistrament es va realitzar el passat 14 de febrer i hi van participar 40 persones anònimes en 23 escenes. Davant les respostes de la promotora molts ciutadans decideixen no participar en aquest concurs. En paral·lel i una vegada finalitzada l'escena un grup d'activistes de l'ONG desvetllaven l'artificialitat del fet explicant l'objectiu de l’spot a les persones que havien viscut la discriminació. El responsable de comunicació de SOS Racisme Catalunya, Jose Peñín, explica que el plantejament d’aquesta acció “és intentar tractar col·locar una imatge a una realitat que SOS Racisme porta anys denunciant: que moltes persones pateixen agressions i discriminacions al seu dia a dia i que això ens afecta a tots com a veïns que som”. Peñín remarca que quan es coneixen episodis de racisme la societat s'alarma per les agressions, “però cap es repara en el paper de les persones que són testimoni” i, per això, segons diu, van voler “posar l'accent en la necessitat de cap callar davant el racisme”. Segons SOS Racisme, aquest vídeo forma part d'una campanya que anirà llançant “nous productes” al llarg de l'any contra l'objectiu d'”apel·lar a la responsabilitat directa de la ciutadania en la lluita contra aquesta xacra social”. En aquest sentit, el secretari general de la federació SOS Racisme, Mikel Mazkiaran, ha insistit en la importància de “crear aliances entre organitzacions públiques i privades, com en aquest cas en el qual col·laborem Cinesa, SOS Racisme i la Secretaria General de Migracions i generar estratègies per arribar al conjunt de la població”.  Sobre el cas pràctic, Mazkiaran destaca “tot i que existeix un grup important de persones contra actituds obertament discriminatòries, també és cert que conviu contra una majoria que ha mostrat el seu rebuig a aquest tipus d'actituds”. Segons Mazkiaran, això els porta en la necessitat de treballar “perquè dia a dia el primer grup sigui més petit i la indiferència condemnada”. El vídeo, que en la seva versió curta es projecta a les sales de cinema de Cinesa, està disponible en diferents idiomes per a la seva visualització i difusió a la pàgina web de SOS Racisme i al seu canal Youtube i anirà acompanyat d'una campanya en xarxes Socials en les quals sota les etiquetes #esRacismo #Arrazakeriada #aixòésracisme s’intentarà fomentar el debat amb la ciutadania sobre el racisme “més subtil i quotidià”, segons destaca l’ONG.

Summary: Una campanya de SOS Racisme grava la reacció de les persones al carrer davant les discriminacions


JxCat veu "perfectament compatible" formar un govern de concentració sobiranista que enforteixi la Generalitat i, a més, tornar a investir Carles Puigdemont. Diverses fonts de la formació consultades per l'ACN remarquen que la resposta a la sentència de l'1-O ha de ser "unitària" de tot el sobiranisme, i avisen que el paper institucional ha de tenir un paper "primordial". El president de Parlament, Roger Torrent, ha proposat -en una entrevista a l'ACN- un govern de concentració amb comuns i CUP. Al seu torn, el president del Govern, Quim Torra, ha tornat a posar damunt la taula la investidura de Puigdemont, segons fonts de Palau consultades. Diversos electes de JxCat, entre diputats al Parlament i al Congrés, troben "encertat" que es torni a plantejar la investidura de Puigdemont. Alhora, consideren que un govern de concentració que serveixi per enfortir la Generalitat seria "potent" de cara a afrontar els propers mesos, després de la sentència del Suprem. El parlamentari de JxCat Francesc de Dalmases ha publicat dos tuits en aquesta línia. A més, recorda que l'exconsellera de Cultura i ara diputada al Congrés Laura Borràs ja va proposar fa dues setmanes un govern de concentració. Dalmases troba "encertadíssima" la "proposta cívica, pacífica i democràtica" de tornar a intentar investir Puigdemont, com a resposta a la sentència. Des de JxCat sí que allunyen l'escenari de la repetició electoral. Defensen que unes noves eleccions podrien allunyar la unitat de l'independentisme. En paral·lel, Suïssa acull des d'ahir una reunió de l'independentisme per preparar la Diada i la resposta a les sentències, amb els propis Torra i Puigdemont, a més de Marta Rovira (ERC), Anna Gabriel (CUP) i representants de l'ANC i Òmnium.

Summary: JxCat veu "perfectament compatible" un govern de concentració i la investidura de Puigdemont per respondre a la sentència


La Comissió Nacional dels Mercats i la Competència (CNMC) ha acordat "analitzar en profunditat" l'operació de concentració de Funespaña i el grup assegurador Santa Lucía. El test realitzat per l'organisme durant la primera fase de l'anàlisi de l'operació ha advertit dels "riscos per a la competència" en el mercat de prestació de serveis funeraris i d'assegurances de decessos. Per aquest motiu, la CNMC portarà a terme una anàlisi en segona fase per decidir si aprova la concentració d'ambdues empreses.  En el sector de serveis funeraris, la CNMC adverteix de la "superposició horitzontal" de les activitats de la filial de serveis funeraris de Santa Lucía, Albia, Funespaña i un conjunt de cinc empreses de serveis funeraris, sobre les quals també adquireix control el grup assegurador.  En l'àmbit d'assegurances de decessos, la CNMC alerta que es generen "possibles efectes verticals" per la presència de Santa Lucía en aquest segment i, per tant, la seva condició de demandant de serveis en el sector funerari. A més, s'hauran d'analitzar els vincles entre el venedor, Mapfre, i l'entitat resultant després de l'operació.

Summary: La CNMC veu "riscos" per a la competència en la unió de Funespaña i Santa Lucía


El projecte guanyador de la nova biblioteca pública de Vic, que es construirà al solar de l'antiga caserna de la Guàrdia Civil, s'ha donat a conèixer aquest dimecres i la proposta millor valorada ha estat la del despatx barceloní Baena y Casamor arquitectes, amb el títol 'Arbres, llibres, boira i record'. La regidora d'Urbanisme, Fabiana Palmero, ha explicat que el projecte guanyador respon a les necessitats d'edifici funcional, però també contempla l'ús cívic del centre. Palermo també ha destacat que el nou edifici "s'obrirà a la ciutat, al barri i cap al riu". La solució que han trobat els arquitectes per integrar el record a les víctimes amb el nou edifici és la plantada d'un arbre a l'exterior de la biblioteca per cada una de les persones que van perdre la vida en l'atemptat d'ETA a la caserna de la Guàrdia Civil.  Es preveu que les obres comencin a finals del 2018. També s'amplia el termini per presentar propostes per escollir el nom del nou centre cultural.  El nou edifici de la biblioteca de Vic tindrà 4.000 metres quadrats construïts, dues plantes baixa, que són possibles gràcies a dues rampes de poc desnivell, i dues plantes superiors. La regidora d'Urbanisme, Fabiana Palmero, ha detallat que la construcció comptarà, entre d'altres, amb una sala polivalent, un bar o una sala infantil. La regidora també ha destacat que l'edifici té molt en compte la flexibilitat dels espais, "una característica cabdal perquè els edificis del futur han de ser capaços d'adaptar-se a les noves necessitats".  Per altra banda, a la cantonada exterior del nou complex cultural hi haurà una zona enjardinada que comptarà amb una desena d'arbres, un per cada víctima de l'atemptat d'ETA i que, a més, portaran el seu nom.  Hi haurà també un planta inferior per a aparcament de vehicles d'usuaris que mantindrà l'entrada per un dels laterals de l'edifici. Palmero ha explicat que no volien un edifici monumental, "sinó que volíem un edifici a l'escala humana". A més, el projecte dels arquitectes guanyadors també era el més sostenible.  El projecte guanyador ha estat escollit entre les 56 propostes que es van presentar inicialment i d'entre les quals després es va fer una selecció de les cinc millors. La cultura com a ascensor social La majoria de regidors de l'equip de govern han estat presents a l'acte de presentació de la que serà una de les obres de major importància de la legislatura. L'alcaldessa, Anna Erra, ha manifestat que li feia una "especial il·lusió" començar a veure els primers esbossos del nou projecte cultural de la ciutat. Erra ha assenyalat que la biblioteca serà un dels "grans equipaments del municipi, com ho ha estat l'Atlàntida", "però també esdevindrà un nexe d'unió cultural entre tota la ciutat". L'alcaldessa ha destacat que per ella la cultura és un "ascensor social" que permet l'enriquiment dels ciutadans i per això ha destacat que "com més cultura, més rica serà la ciutat".  Retard en la construcció com a conseqüència de l'anul·lació del POUM Palmero ha explicat que el solar encara està tipificat com si fos per a ús residencial i, per tant, no es permet construir-hi un equipament. De fet, ha estat l'anul·lació del POUM de Vic per part del Tribunal Suprem la causant de l'endarreriment de la construcció de la biblioteca, ha assenyalat la regidora. Un cop les modificacions del nou planejament estiguin aprovades per la Comissió d'Urbanisme i el nou document entri en vigor, s'encarregarà el desenvolupament del projecte executiu i es procedirà a la licitació de l'obra i la construcció de l'edifici.  El projecte guanyador es podrà trobar exposat properament al mateix solar de l'antiga caserna de la Guàrdia Civil perquè els ciutadans puguin conèixer els detalls que expliquen com serà el nou edifici.

Summary: El projecte guanyador de la nova biblioteca de Vic destaca per la seva "obertura a la ciutat" i el record a les víctimes


La Universitat de Barcelona (UB), l'Institut Català de la Vinya i el Vi (Incavi) i l'Ajuntament de Santa Coloma de Gramenet han signat un acord en virtut del qual estudiaran adequar quatre varietats locals de vinya -picapoll blanc, garrut, garnatxa negra i pansa blanca- a tècniques del conreu ecològic. L'acord s'ha signat aquesta tarda en un acte presidit per la consellera d'Agricultura, Ramaderia, Pesca i Alimentació de la Generalitat, Teresa Jordà; l'alcaldessa de Santa Coloma de Gramenet, Núria Parlon; el rector de la UB, Joan Elias,i el director de l'Incavi, Salvador Puig. L'estudi permetrà fer un informe tècnic que, en cas de ser positiu, serà la base per avaluar la possibilitat d'incloure aquestes quatre varietats entre els diferents conreus de la zona, així com recuperar una activitat agrícola actualment residual al municipi. El projecte tindrà una durada de quatre anys i s'hi destinarà un pressupost aproximat de 48.000 euros. Les tres institucions col·laboren per recuperar el patrimoni vitícola de Santa Coloma de Gramenet des de fa més de tres anys. El març del 2015 es va impulsar la plantació de les primeres hectàrees a la Vinya d'en Sabater. Actualment ja hi ha 3.900 ceps. La Vinya d'en Sabater es troba dins del recinte del Campus d'Alimentació de Torribera, de la UB, on també s'hi ubica l'Escola de Restauració i el centre ambiental d'Ecometròpoli. Els tres espais formen part del projecte Santa Coloma, Ciutat Universitària.

Summary: UB, Incavi i l'Ajuntament de Santa Coloma estudiaran adequar quatre varietats locals de vinya al conreu ecològic